FI Euroopan unionin virallinen lehti C 140/4

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 140/04

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”PROVOLONE DEL MONACO”

EY-N:o: IT-PDO-0005-0466-20.05.2005

SAN ( X ) SMM ( )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali Osoite: Via XX Settembre n. 20 00187 Roma ITALIA Puhelin +39 0646655104 Faksi +39 0646655306 Sähköposti: saco7@politicheagricole.gov.it

2. Ryhmittymä:

Nimi: Comitato per la registrazione della denominazione d’origine del provolone del Monaco Osoite: Via D. Caccioppoli, 25 80069 Vico Equense (NA) ITALIA Puhelin +39 0818799290 Faksi +39 0818015557 Sähköposti: vincenzo.peretti@unina.it Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.3 – Liitteessä II luetellut juustot – Provolone

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Provolone del Monaco”

4.2 Kuvaus:

Provolone del Monaco on juusto, jolla on seuraavat ominaisuudet: venytetystä juustomassasta valmistettu puolikova kypsytetty juusto, joka tuotetaan yksinomaan 4.3 kohdassa mainitulla alueella kasvatettujen lehmien raakamaidosta. Kulutukseen saatettaessa tuotteella on oltava seuraavat ominaisuudet: a) kypsytysaika vähintään 180 päivää (6 kuukautta), tuotos enintään 9 kilogrammaa jalostettua maitohehtolitraa kohti; b) hieman pitkänomaisen melonin tai ilman tyveä olevan päärynän muotoinen, paino vähintään 2,5 ja enintään 8 kilogrammaa; ohut, sileä, kellertävä kuori, jossa on myös hieman tummempia vivahteita ja pituussuunnassa juustojen sitomiseen pareittain käytetyn raffiakuidun painamia kevyitä uurteita, jotka jakavat provolonen vähintään kuuteen osaan; c) sisus on kermanvärinen, hieman kellertävä, rakenteeltaan joustava, tiivis ja yhtenäinen vailla halkeamia, pehmeä, ja siinä esiintyy tyypillisiä koloja (occhio di pernice), joiden halkaisija on enintään 5 millimetriä; etenkin keskiosassa saattaa olla myös suurempia, halkaisijaltaan aina 12 millimetrin levyisiä koloja; d) rasvapitoisuus kuiva-aineesta vähintään 40,5 %; e) mieto, voimainen flavori ja miellyttävä, kevyen pistävä maku.

Kypsytysympäristössään juusto saa kypsytyksen kestäessä voimakkaan aromin; 7–8 kuukauden jälkeen provolone muuttuu yhä keltaisemmaksi, sen kuori paksunee, flavori muuttuu yhä voimakkaammaksi ja rakenne tiiviimmäksi, vaikkakin juusto pysyy edelleen suhteellisen pehmeänä ja vailla halkeamia.

4.3 Maantieteellinen alue:

Alue, jolla SAN-tuotteen ”Provolone del Monaco” valmistukseen käytettävä lehmänmaito tuotetaan ja jolla tuote valmistetaan ja kypsytetään, käsittää kokonaisuudessaan seuraavien kuntien alueet Napolin maakunnassa: Agerola, Casola di Napoli, Castellammare di Stabia, Gragnano, Lettere, Massa Lubrense, Meta, Piano di Sorrento, Pimonte, Sant’Agnello, Sorrento, Santa Maria La Carità ja Vico Equense.

4.4 Alkuperätodisteet:

Kaikkia tuotantoprosessin vaiheita on valvottava rekisteröimällä tulevat ja lähtevät määrät. Tällä tavoin ja merkitsemällä karjankasvattajat ja tuottajat valvontaelimen ylläpitämiin rekistereihin sekä ilmoittamalla ajoissa valvontaelimelle tuotetut määrät varmistetaan tuotteen jäljitettävyys kaikissa tuotantoketjun vaiheissa. Jäljempänä 4.7 kohdassa mainittu valvontaelin tekee kaikkia luetteloihin merkittyjä fyysisiä ja oikeushenkilöitä koskevia tarkastuksia valvontasuunnitelman määräysten mukaisesti.

4.5 Valmistusmenetelmä:

Valmistusprosessiin käytetään ainoastaan sellaisista lehmistä saatua maitoa, joiden laktaatiokausi on kestänyt alle 230 päivää. Vähintään 40 % käytettävästä ravinnosta (kuiva-aineena) on oltava rehua ja/tai vihantarehua. Päivittäinen vihantarehuannos saa olla enintään 15 kilogrammaa, jotta voidaan välttää epänormaali käyminen, joka voi vaikuttaa haitallisesti juuston aistinvaraiseen laatuun. Vihantarehu saadaan puuviljelmien (sitrushedelmät, oliivit jne.) leikkausjätteestä sekä lehtimetsistä (kastanja jne.) ja 4.3 kohdassa mainitulla tuotantoalueella sijaitsevien pengerviljelmien raivausjätteestä, ja siihen lisätään siemenviljan (kaura, ohra, vehnä) viljelystä ja/tai pysyviltä luonnonlaitumilta sekä heinä- ja palkokasviviljelmiltä saatavaa rehua. Rehulla ainoastaan täydennetään 4.3 kohdassa määritellyltä alueelta peräisin olevaa ravintoa, joka antaa lehmänmaidolle sen erityisominaisuudet. Jalostettavaksi tarkoitettu maito on lehmän maitorauhasista lypsettyä maitoa, jota ei ole kuumennettu yli 40 °C:n lämpötilaan. Maito juoksutetaan noin 40–60 minuutin ajan lisäämällä kiinteää vohlan juoksutetta ja/tai luonnollista vasikan vatsalaukun juoksutetta siten, että vähintään 50 % on kiinteää vohlan juoksutetta, ja kuumentamalla seos 34–42 °C:n lämpötilaan. Kun juustomassa on riittävän kiinteää, se rikotaan pieniksi, maissinjyvän kokoisiksi rakeiksi ja sen annetaan levätä 20 minuutin ajan. Sen jälkeen juustomassa kuumennetaan 48–52 °C:n lämpötilaan ja annetaan levätä enintään 30 minuuttia. Massa erotetaan herasta ja siirretään hamppukuidusta tai rei’itetystä teräksestä valmistettuihin verkkoihin tai säiliöihin kypsytystä varten. Kun venytyskokeissa on saatu riittävän hyvät tulokset joustavuuden ja lujuuden osalta, juustomassa leikataan eri kokoisiksi suikaleiksi. Sen jälkeen juustomassa venytetään ja muotoillaan 85–95 °C:seen lämmitetyssä vedessä tuotantoeritelmässä vahvistettujen mittojen mukaisiksi paloiksi, jotka kiinteytetään upottamalla kylmään veteen ja suolataan suolavedessä 8–12 tunnin ajan tuotekiloa kohti. Näin saadut juustot sidotaan pareittain ja ripustetaan asianmukaisiin telineisiin kypsymään ensin huoneenlämmössä 10–20 päivän ajan niiden kuivaamiseksi ja sen jälkeen 8–15 °C:n lämpötilassa vähintään kuuden kuukauden ajan. Kypsytyksen päättyessä juustojen painon on oltava vähintään 2,5 ja enintään 8 kilogrammaa. Provolone del Monacon tuotanto sallitaan ympäri vuoden, ja siihen on käytettävä yksinomaan kustakin yksittäisestä lypsystä saatua maitoa, jota ei jäähdytetä navetassa, tai päivittäin navetassa jäähdytettyä maitoa. Kypsytysajan päättyessä 4.7 kohdassa mainittu valvontaelin toteaa, että tuotteella on vaaditut ominaisuudet, minkä jälkeen voidaan leimata juustojen kyljet ja varustaa tuote etiketillä.

4.6 Yhteys maantieteelliseen alkuperään:

Provolone del Monacon erityisluonne johtuu useista Lattarivuorten ja Sorrenton niemimaan alueelle tyypillisistä tekijöistä, joita ovat erityisesti yksinomaan tällä alueella kasvatetuista lehmistä saadun maidon aistinvaraiset ominaisuudet, yhä vieläkin sukupolvelta toiselle siirtyneiden perinteiden mukainen valmistusprosessi ja jalostus- ja kypsytysympäristölle ominainen mikroilmasto. Provolone del Monacon alkuperäalueella tuotetun maidon kansallista keskiarvoa korkeampi rasva- ja valkuaisainepitoisuus sekä jäljempänä olevissa taulukoissa esitetyt kalsiumin ja rasvattoman kuiva-aineen pitoisuudet osoittavat tuotteen ravintoarvon ja siitä juustonvalmistuksessa saatavan korkean tuotoksen.

Lattarivuorten ja Sorrenton niemimaan alueella tuotetun lehmänmaidon keskimääräiset aistinvaraiset ominaisuudet

Rasva % Valkuaisaine % Kalsium Tuhka RSM (1) Ominaispaino 3,3 3,1 157 0,730 8,72 1,0308





Agerolese-rodun lehmänmaidon keskimääräiset aistinvaraiset ominaisuudet

Rasva % Valkuaisaine % Kalsium Tuhka RSM (2) Ominaispaino 3,9 3,5 159,7 0,752 8,87 1,0314

Näiden ainutlaatuisten erityisominaisuuksien ansiosta maito soveltuu erityisen hyvin saostukseen ja sitä seuraavaan massan venyttämiseen ja antaa juustolle sen arvostetut ominaisuudet, jotka liittyvät ennen kaikkea massan joustavuuteen ja kovuuteen.

Kaikki nämä tiedot vahvistavat selkeästi maidon luonteenomaisen koostumuksen, joka vaikuttaa myönteisesti Provolone del Monacon aromi- ja makuominaisuuksiin.

Jo antiikin ajoista lähtien tämän SAN-tuotteen erityisyys liittyy läheisesti kotoperäisen Agerolese-nautakarjarodun kasvatukseen, josta Provolone del Monacon valmistukseen käytettävä maito saadaan. Ankarassa ympäristössä, jossa laitumet olivat karuja ja maasto tarjosi vain satunnaista suojaa, tämä maatiaisrotu kehittyi aikojen kuluessa kestäväksi ja pystyi niukasta ravinnosta huolimatta tuottamaan kohtuullisen määrän aistinvaraisilta ominaisuuksiltaan erinomaista maitoa, josta suurin osa käytetään Provolone del Monacon valmistukseen.

Karjankasvatus alkoi Lattarivuorten ja Sorrenton niemimaan alueella jo vuonna 264 eKr., kun alueen ensimmäiset asukkaat raivasivat metsät viljelymaaksi ja alkoivat harjoittaa kotieläintaloutta ja erityisesti lypsykarjan kasvatusta. Tästä kehittyi alueelle myöhempien vuosisatojen kuluessa tuotujen rotujen kanssa tehtyjen lukuisien risteytysten seurauksena rotu, joka tunnetaan vuodesta 1952 lähtien nimellä ”Agerolese”. Sen karvapeitteellä, rungolla, raajoilla ja luustolla on omat erityiset morfogeneettiset ja somaattiset erityispiirteensä, ja siitä saadaan maitoa, jonka rasvapitoisuus on korkea. Eläinlääkäri Enrico Mollo määritteli 1900-luvun alussa alueella kasvatetun nautakarjan seuraavasti: ”lypsykarjarotu…, jonka korkeus on 1,35–1,40 metriä ja toisinaan jopa enemmän, elopaino 350–400 kilogrammaa; karva on tummaa, selkärankaa pitkin kulkee vaaleampi raita…hyvä lypsylehmä tuottaa 17–18 litraa maitoa vuorokaudessa… oikeana vuodenaikana, jolloin on tarjolla runsaasti vihantarehua ja sää alkaa muuttua lauhemmaksi, maidosta tulee aromaattisempaa… juustoista kannattaa mainita erityisesti provolone-juustojen valmistus.” Ainoastaan 20 % Agerolese-rodun lehmistä saatua maitoa riittää antamaan SAN-tuotteelle Provolone del Monaco sen ainutlaatuiset ominaisuudet. Tämä johtuu siitä, että maidon keskimääräinen rasva- ja valkuaisainepitoisuus on korkeampi kuin muilla roduilla. Myös kalsiumin ja rasvattoman kuiva-aineen pitoisuudet osoittavat tuotteen ravintoarvon ja siitä juustonvalmistuksessa saatavan korkean tuotoksen ja antavat provolonelle sille ominaisen flavorin ja maun.

Juuston kemialliset ominaisuudet on esitetty jäljempänä olevassa taulukossa.

Juuston luontaisten aineiden kemiallinen koostumus

Osuus Provolone del Monaco Laatu Vesi % Rasva % Valkuaisaine % Suolat yht % NaCl % 40,20 28,50 27,20 4,10 2,20





Juuston kuiva-aineiden kemiallinen koostumus

100 %:ssa kuiva-ainetta Provolone del Monaco Laatu Rasva % Valkuaisaine % Suolat yht. % NaCl % Täysmaito 47,65 45,48 6,85 3,67

Maantieteellistä aluetta leimaavat monet rannikkoa halkovat syvät laaksot, jotka ulottuvat useita kilometrejä sisämaahan. Korkeuserot ovat suuria, kasvillisuus vaihtelee, ja alueelle on syntynyt runsaasti luolia. Vuoristoisen alueen korkeus- ja kosteuskäyrien voimakkaat vaihtelut sekä pinnanmuodostuksen erot sen eri osissa ovat vaikuttaneet erilaisten paikallisten mikroilmastojen syntymiseen. Alueen yleensä hyvin jylhästä rakenteesta johtuen auringonsäteily kohdistuu hyvin eri tavalla jopa vierekkäisiin alueisiin, mikä yhdessä korkeuserojen kanssa vaikuttaa siihen, että huolimatta meren lieventävästä vaikutuksesta myös alueen kasvilajisto vaihtelee huomattavasti. Vuoden keskilämpötila on rannikolla 16–20 °C ja pohjoisrinteillä 12–16 °C, ja alimmat lämpötilat korkeimmilla alueilla ovat 8–12 °C. Alueen lämpötilakäyrät jakautuvat siten paikan korkeusaseman mukaan. Myös paikalliset kalkkikivimuodostumat vaikuttavat merkittävästi sateiden jakautumiseen. Sadetta saadaan keskimäärin noin 100 päivänä vuodessa, ja eniten sataa alueen korkeimmissa osissa. Tuuli puhaltaa yleensä lounaasta, mutta usein on myös tyyniä jaksoja.

Perinteinen nimi ”Provolone del Monaco” juontaa juurensa antiikin ajoilta ja liittyy läheisesti tapaan, jolla juustot kuljetettiin myytäviksi Napolin toreilla. Tämä tapahtui nimenomaan aikana, jona tarve siirtää kaupallinen toiminta läheiseen Napolin kaupunkiin johti siihen, että määritellyn alueen juustonvalmistajat päättivät tuottaa pääasiassa kypsytettyjä juustoja. Vaikeiden kulkuyhteyksien vuoksi helpoin tapa päästä Napoliin oli meritse, sekin pitkä ja raskas matka, joka alkoi sydänyöllä. Juustot lastattiin soutuveneisiin, joissa kauppamiehiksi ryhtyneet talonpojat suojautuivat sumua ja merivettä vastaan pukeutumalla munkinkaapua muistuttavaan vaatteeseen. Napolissa sataman lähellä sijaitsevan torin väki alkoi kutsua heitä nimellä ”Monaco” (munkki) ja juustoja nimellä ”Provolone del Monaco”. Siitä alkaen tuotteesta on aina käytetty nimitystä ”Provolone del Monaco”. Näin tuotteella on perinteiset ominaisuudet ja yhteys maantieteelliseen alueeseen, minkä vuoksi se voidaan hyväksyä asetuksen (EY) N:o 510/2006 2 artiklan 2 kohdan mukaisesti.

4.7 Valvontaelin:

Nimi: ISMECERT Osoite: Centro Direzionale Isola G1 80143 Napoli ITALIA Puhelin +39 0817879789 Faksi +39 0816040176 Sähköposti: info@ismecert.it

Valvontaelin täyttää standardin EN45011 vaatimukset.

4.8 Merkinnät:

Kulutukseen saatettaessa Provolone del Monacon kaikille sivuille on tehtävä viivoin tai pistein lämpöpainettu merkki, jossa on mustin kirjaimin maininta ”Provolone del Monaco” sekä kullekin valvontajärjestelmään kuuluvalle tuottajalle annettu tunnistusnumero. Kokonaisiin SAN-suojattuihin Provolone del Monaco -juustoihin on merkittävä selkein, lähtemättömin ja muista niissä mahdollisesti olevista merkinnöistä selvästi erottuvin painokirjaimin seuraavat tiedot: a) jäljempänä esitetty taiteilijan suunnittelema graafinen tunnus, jota on aina käytettävä yksiselitteisesti kyseisen SAN-tuotteen yhteydessä; b) yhteisön tunnus; c) pakkaajan ja/tai tuottajan nimi, toiminimi ja osoite; d) kullekin valvontajärjestelmään osallistuvalle tuottajalle annettu tunnistusnumero; e) tuotteen paino voimassa olevien vaatimusten mukaisesti; f) kotoperäiseen Agerolese-genotyyppiin kuuluvista lehmistä saadun maidon vähimmäisprosenttiosuus; g) käytetty juoksute; h) kypsytysaika, jos se on yli kuusi kuukautta. Edellä mainitut tiedot on merkittävä pienemmällä kirjasinkoolla kuin teksti ”Provolone del Monaco – D.O.P.”. SAN-tuotteen ”Provolone del Monaco” tunnus esittää tyyliteltyä kuvaa Lattarivuorten ja Sorrenton niemimaan alueelle tyypillisellä raffiakuidulla sidotusta Provolone del Monaco -juustosta.

(1) Rasvaton kuiva-aine.

(2) Rasvaton kuiva-aine.